  Виталий Пронин Чехиын секыт югдур ялэмын дугдылытэк зоремен но шуръёсысь ву потэмен сэрен. Прагаын валтӥсь сюресъёс ворсамын, электричкаос дугдытэмын, метролэн куд-ог поездъёсыз уг ветло, нош ву йылэ но йылэ. Кык адями бырыны шедемын ини. Ожгарчиос тылпу утисьёсын валче урамъёсын корт пыкъетъёс пуктыло, юртъёс вӧзы луоен пуйыосты тыро. Правительстволэн косэмезъя, Чехиысь куд-ог ёросъёсысь но Прагаысь куд-ог кварталъёсысь калыкез эвакуировать карыны кутскизы. Кышкытлык кылдӥз Прагаысь историяя центрлы но, Карллэн выжез но ворсамын. Бускель Австриын ву ӧрысьтыз потэ. Одӥг адями быриз ини, кыкез ивортэк ышемын. Тужгес но секыт югдур Тирольын, Зальцбургын но вылӥысь Австриын. Венаын но бадӟым кышкытлык кылдэмын. Германиын Дунай шур ӧрысьтыз потэмын. Тужгес но кышкыт югдур ялэмын Бавариысь Пассау, Мисбах но Розенхайм каръёсын. Германиысь метеорологической службалэн ивортэмезъя, таӵе куазь ог ӝыны даур ӧй вал ни. Туспуктэмез: lawinrussia.ru Теги: Австрия Германия зор Чехия шур  